Øl, fodbold og jobsøgning er normalt ikke noget, der hænger sammen. Men det gør det fredag i Aalborg. Aalborg Portland Park og AaB lægger nemlig for første gang hus til et helt speciel jobmesse, hvor jobsøgning kombineres med både fredagsbar og fodboldkamp. Også idrætsklubbens ansvar 1600 nordjyske studerende er tilmeldt messen, hvor virksomheder som blandt andre Fårup Sommerland, Gomspace og Danske Bank står klar til en snak. Jens Larsen, der er salgschef og kommerciel ansvarlig hos AaB, er initiativtager til fredagens særlige job-begivenhed. Han mener, at AaB også har et ansvar i at få de unge i job. - Vi føler, at vi som idrætsklub skal bidrage til, at de unge finder en vej ind til arbejdsmarkedet, siger han. Et stort udvalg 20 nordjyske virksomheder er repræsenteret til jobmessen. Ifølge Jens Larsen er det vigtigt, at der er et bredt udvalg for de studerende. - Vi skal ramme et bredt spektrum, så vi har både virksomheder fra finansverdenen, oplevelsesindustrien og det maritime. Jens Larsen og teamet bag messen har forsøgt at gøre udvalget så appetitligt som muligt for de studerende. De har derfor sat krav til præcis hvilke virksomheder, der måtte møde op. - Kriterierne har været, at virksomhederne skulle have interesse for mere end bare én studieretning. Én af de virksomheder, der er blevet godkendt til at deltage på fredagens messe, er Nordsøen Oceanarium i Hirtshals. Sylvia Berglund er marketingschef på den maritime turistattraktion. Hun fortæller, at de vælger at deltage i messen, fordi den både gavner Oceanariet og de studerende. - Jeg tror, der er studerende, der får øjnene op for, at vi er andet end bare sæler og klumpfisk. De får at se, at vi også kan bruges til noget, der er studierelevant for dem, siger Sylvia Berglund. Fadøl og fodbold Selvom fadøl og fodbold til en jobmesse godt kan lyde løssluppen, så mener initiativtageren bag, at det langt fra er tilfældet. - Vi åbner først for fadølsanlægget, når jobmessen er slut. Først skal der være fagligt indhold, og så regner vi med, at vi kan fejre de tre point, når AaB vinder senere. Han er sikker på, at det langt fra er eneste gang, Aalborg Portland Park og AaB lægger hus til den alternative jobmesse. - Vi regner med, at det her er noget, der skal være tilbagevendende. Der har været god tilslutning fra de studerende, og det er også gået over al forventning med at rekruttere virksomheder ind, siger Jens Larsen.

Referat:
Mange studerende fra Nordjylland er fredag gået på jobjagt i hallen ved Aalborg Portland Park.